Пасля вызвалення Беларусі пачалося аднаўленне калгасаў. Пачаў сваю працу і калгас у Вайцяхове. Коней не было. І свае, і калгасныя палеткі апрацоўваліся ўручную. “Упрагуцца бабы ў плуг, а мяне заўжды ставілі за плугам, так і аралі”, — успамінала Марыя Васільеўна Арцюшэня. Так сабою ўсё поле і ўзворвалі. А то, бывала, і пад лапату садзілі ў калгасе”. Пазней на дапамогу прыйшлі валы. Аралі гэтымі валамі і ў санкі ўпрагалі, усё вазілі на іх, пакуль коньмі разжыліся, а конюхам аднаго часу ў калгасе працаваў Даніла Тупіца, ветэран вайны і працы, ён дажыў аж да XXI стагоддзя, старэйшы жыхар Вайцяхова пражыў болей за 100 год.